钦定古今图书集成/明伦汇编/交谊典/第057卷 > 《陪诸君会史馆园》蔡襄
## 钦定古今图书集成/明伦汇编/交谊典/第057卷 > 《陪诸君会史馆园》蔡襄

名园霁宿雨，春日正和柔。花香泛草际，竹影摇清流。
鸣禽自往还，游鱼时沉浮。出门市朝喧，爱此林亭幽。
况陪君子䜩，飞斝更相酬。亦有佳人携，艳歌青眉愁。
佳人足娱适，远思何夷犹。故乡去千里，野堂临溪头。
梦寐别四载，南望无时休。王粲昔从军，登楼以销忧。
今予岂不然，每到终迟留。